Document ID: /roh_data/filtered/fineweb-2-filterrobots_roh.jsonl.gz/59641

Opposiziun cunter notgs pli libras a Cuira
- Venderdi, 1.7.2016, 19:42
La citad da Cuira vul schluccar la lescha da polizia e stritgar l'artitgel che scumonda da baiver alcohol sin las vias durant la notg. In idea che l'uniun da quartier da la citad veglia da Cuira na sustegna insumma betg.
Ils commembers da l’uniun teman ch'ils problems d'avant 8 onns sa repetian, sch'il scumond da baiver crodia. Els giavischan da mantegnair la lescha actuala. Vinavant crititgeschan els che la citad veglia patescha dal dumber creschent d’occurrenzas e da problems da canera, sco la radunanza generala da l’uniun da quartier da la citad veglia ha mussà.
Tenor la citad da Cuira è la situaziun dentant sa midada dal tuttafatg cumpareglià cun il temp cura che la lescha è vegnida introducida. Ils giuvens sajan pli pauc en sortida, e la lavur da prevenziun haja purtà fritg, ha il president da la citad Urs Marti ditg a chaschun da la radunanza da l’uniun.
RR novitads 17:00